text: KIF Kolding København får wildcard til Europa
  29 juni 2016 kl. 18.39
  Det Kolding/Københavnske håndboldfællesskab har fået et wildcard til næste sæsons EHF Cup. 
  Når bolden bliver fedtet ind i harpiks til næste sæson, så skal KIF Kolding København igen ud i Europa. Dansk Håndbold Forbund oplyser, at KIF Kolding København har modtaget et wildcard til kvalifikationsrunderne til EHF Cuppen, der er den næstfineste klubturnering.
  - Der er slet ikke noget at diskutere om, hvad vores ambition er med Europa Cuppen. Det er jo at være med til at spille om det her Final 4, som er der, og så spille om en international pokal, som skal hjem til Danmark, fortalte sportschef Lasse Boesen i en liveudsendelse på KIF Kolding Københavns Facebook-side, kort efter klubben fik tildelt wildcardet.
  Kvalifikationsrunderne vil blive spillet i oktober, men allerede tirsdag den 19. juli trækkes der lod til EHF Cuppens første spillerunde.
  KIF Kolding København får følgeskab af GOG og HC Midtjylland i EHF Cuppen.
  